Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 903/13/8806	Košice, 17.2.2014
EEČ : 2-65-63-2014

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Košice-okolie
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	rodné priezvisko: XXXXX
	trvalé bydlisko: XXXXX
    dňa 02.11.2013 o 08.05 hod. v obci Kecerovce, okres Košice - okolie pred nákupným centrom fyzicky napadol XXXXX, ktorú udrel päsťou do oblasti hlavy, následkom čoho spadla na asfaltový povrch, spôsobiac jej pomliaždenie a krvnú podliatinu ľavej ušnice a pomliaždenie a krvnú podliatinu ľavej temennej oblasti hlavy za ušnicou s dobou liečenia a pracovnej neschopnosti v trvaní 10 až 14 dní,

lebo obvinený nebol v čase činu pre nepríčetnosť trestne zodpovedný

Odôvodnenie:
       Uznesením povereného policajta Obvodného oddelenia PZ v Bidovciach sp. zn. ČVS:ORP-1447/BI-KS-2013 zo 6.11.2013 bolo podľa § 199 ods. 1 Trestného poriadku začaté trestné stíhanie a uznesením z toho istého dňa  podľa § 206 ods. 1 Trestného poriadku bolo vznesené obvinenie XXXXX za prečin výtržníctva podľa § 364 ods. 1 písm. a) Trestného zákona v jednočinnom súbehu s prečinom ublíženia na zdraví podľa § 156 ods. 1 Trestného zákona na tom skutkovom základe, ako sa to vyššie uvádza.

       Po skončení skráteného vyšetrovania poverený policajt  predložil dňa 6.02.2014 vyšetrovací spis s návrhom na zastavenie trestného stíhania podľa § 215 ods. 1 písm. e/ Trestného poriadku.

- 2 -

    Preskúmaním vyšetrovacieho spisu som zistila, že  návrh povereného policajta je dôvodný.

    Výsledkami skráteného vyšetrovania  bolo zistené, že sa stal skutok, pre ktorý sa vedie trestné stíhanie, tento napĺňa pojmové znaky skutkovej podstaty prečinu výtržníctva podľa § 364 ods. 1 písm. a) Trestného zákona a prečinu ublíženia na zdraví podľa § 156 ods. 1 Trestného a zabezpečené dôkazy nasvedčujú tomu, že tento spáchal obvinený. 

    Zo znaleckého posudku z odboru zdravotníctva, odvetvie súdna psychiatria, však vyplýva, že obvinený trpí na duševnú chorobu - schizofréniu, paranoidný typ. Pre túto chorobu je pozbavený spôsobilosti na právne úkony. Vzhľadom k tejto diagnóze obvinený v čase spáchania trestného činu nebol schopný rozpoznať protiprávnosť svojho konania a nebol schopný svoje konanie ovládať. Jeho rozpoznávacia schopnosť, ako aj jeho ovládacia schopnosť boli u neho v čase spáchania trestného činu úplne vymiznuté.  Obvinený nie je schopný chápať zmysel trestného konania.

    Podľa § 23 Trestného zákona kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

    Poukazujúc na vyššie uvedené bolo potrebné podľa § 215 ods. 1 písm. e/ Trestného poriadku zastaviť trestné stíhanie vedené proti obvinenému pre vyššie uvedené prečiny, pretože obvinený nebol  v čase činu pre nepríčetnosť trestne zodpovedný.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Mária Rybovičová
prokurátorka